Гал
Гал (международно означение Gal) е единица за измерване на ускорение в системата CGS, използвана предимно в гравиметрията (свързана с геодезията и геофизиката).

 1 Gal = 1 cm/s² = 0,01 m/s²

Единицата носи името на италианския астроном и физик Галилео Галилей, затова единицата понякога е наричана и галилео.

Галът има статут на извънсистемна единица и не влиза в групата на единиците от Международната система единици (SI), но се използва в гравиметрията при измерване на ускорението на свободното падане (g). Често се използват също кратните му единици – милигал (mGal), равен на 10−3 Gal, и микрогал (μGal), равен на 10−6 Gal.

Трябва да се отбележи, че, както и при другите единици за измерване, имената на които са образувани от фамилии, названието на единицата се пише с малка буква (гал, милигал, микрогал), а означението ѝ – с главна (Gal, mGal, μGal).

Стойности 
 Стандартната (нормална) стойност на g е 980,665 Gal.
 Средната стойност на g на повърхността на Земята е 979,7 Gal.
 Стойност на вариациите на g:
 Изменението от полюса до екватора вследствие на центробежната сила е 3,4 Gal.
 Изменението от полюса до екватора вследствие на сплескаността на Земята е 1,8 Gal.
 Максималната амплитуда на лунно-слънчевите флуктуации е 0,24 mGal.

Източници 

Единици за измерване